Den 29-årige mand, der i sommer blev idømt et års ubetinget fængsel for racistisk motiveret hærværk på den jødiske kirkegård i Aalborg, er nu løsladt. Det oplyser Vestre Landsret. Den dømte mand havde anket dommen fra byretten til landsretten, og her valgte dommeren at følge anmodningen fra mandens forsvarer om yderligere efterforskning i sagen, inden der kan falde dom. Nye oplysninger i sagen Forsvaren mente, at der var nye oplysninger i sagen, som landsretten burde tage i betragtning inden domsafsigelse. Politiet skal se nærmere på den tiltaltes spilkonsol, fordi den 29-årige hævder, at han på tidspunktet for forbrydelsen var logget ind på sin Xbox og sad og spillede på den med en ven. Det skriver Det Nordjyske Mediehus, som også kan fortælle, at den 29-årige og et vidne allerede i byretten kom med en forklaring om, at de spillede Xbox på tidspunktet for hærværket. En forklaring som dommerne dengang valgte at tilsidesætte, skriver Det Nordjyske Mediehus. Anholdt efter 10 dage Hærværket på kirkegården skete søndag 4. april 2021 lidt over midnat. Her blev der hældt rød maling på muren ved kirkegården, ligesom der blev efterladt løbesedler med antisemitisk tekst – altså tekst der utrykte jødehad. Derudover var der omkring gravpladserne lagt dukker, der var smurt ind i rød farve, som var det blod. 10 dage efter hærværket blev den 29-årige mand anholdt og sigtet i sagen. Han blev samtidig varetægtsfængslet, og i juni måned blev han i byretten kendt skyldig i at stå bag racistisk betinget hærværk. Han blev således dømt for såvel hærværk som for overtrædelse af straffelovens såkaldte racismeparagraf. Da straffen i sommer løb op i et års ubetinget fængsel, skyldes det, at manden tidligere er dømt for dødstrusler og våbenbesiddelse. Han havde en reststraf stående fra dom, som byretten valgte at udløse i forbindelse med den nye dom, så den samlede straf i alt kom til at lyde på ét års ubetinget fængsel. Landsretten igen næste år Den 29-årige mand er nu i landsretten blevet løsladt efter det såkaldte proportionalitetsprincip. Det vil sige, at man ville kunne risikere, at manden, hvis han fortsat var fængslet, ville komme til at sidde fængslet i længere tid, end den eventuelle straf, han i landsretten ville få. Ankesagen forventes at blive genoptaget i Vestre Landsret 10. og 11. januar næste år. Artiklen er 9. November 2021 opdateret med en præcisering af, hvad den 29-årige tidligere er dømt for.

Opsummering:
En 29-årig mand er løsladt, fordi hans ankesag er blevet udskudt til januar, mens politiet undersøger Xbox.